Algerialais-ranskalainen imaami Ludovic-Mohamed Zahed haluaa eroon poliittisesta islamista ja toivoo sen sijaan avointa keskustelua.

Imaami Ludovic-Mohamed Zahed puhuu perjantaina Helsingissä seminaarissa, jossa käsitellään moniperusteista syrjintää, joka koskettaa uskonnollisiin ja hengellisiin yhteisöihin kuuluvia seksuaali- ja sukupuolivähemmistöjä.

Suomessa vietetään parhaillaan Pride-viikkoa.

Videolla imaami Ludovic-Mohamed Zahed kertoo muun muassa sen, voiko muslimi olla homoseksuaali. Vastaukset ovat englanniksi.

Homoseksuaali imaami Ludovic-Mohamed Zahed, 41, perusti noin kuusi vuotta sitten Pariisiin moskeijan, joka on avoin myös LGBT-muslimeille. Tavoitteena oli perustaa moskeija, johon kaikki muslimit ovat tervetulleita sukupuoleen tai seksuaaliseen suuntautumiseen katsomatta.

- Esimerkiksi naisille ei ollut moskeijaa johon mennä, jos he eivät pukeutuneet hijabiin. Ja hijabin käyttäminen moskeijassa ei ole velvoite vaan perinne. Ja jos hijabia käyttikin, joutui rukoilemaan moskeijan takaosassa, jolloin ei välttämättä kuullut imaamia kunnolla, Zahed luettelee epäkohtia ja syitä, minkä vuoksi koki avoimemman moskeijan perustamisen tärkeäksi.

Hän jatkaa, että perinteisiin moskeijoihin ei esimerkiksi transsukupuolisilla henkilöillä ole yleensä asiaa.

- Ne (moskeijat) voivat olla erittäin syrjiviä vain poikkeavan ulkonäön vuoksi, hän jatkaa.

Vastaavanlainen toimintatapa sopisi myös vaikkapa Suomeen. Zahed on tietoinen Suomessakin viime aikoina nousseista vastakkainasetteluista.

- Islamofobian voi estää vain olemalla avoin, Zahed sanoo.

Sosiaalipsykologian tohtorina Zahed pohtii islamia monesta näkökulmasta, ei ainoastaan sukupuolen kannalta vaan myös identiteetin ja rauhan edistämisen. Hän onkin huolissaan erityisesti islamin politisoinnista.

- Esimerkiksi Saudia-Arabia, Turkki ja Algeria rahoittavat moskeijoiden ja islam-keskusten rakentamista ja kouluttavat imaameja, jotka he sitten lähettävät Eurooppaan.

- Näin he levittävät poliittista islamia kaikkialle maailmaan.

Zahed jatkaa, että juuri tämän vuoksi Euroopassa muslimiyhteisön on koulutettava imaamit itse. Vain näin voidaan estää ulkopuolinen, aggressiivinenkin vaikuttaminen.

Homoseksuaali imaami Ludovic-Mohamed Zahed saapui Helsinkiin Pride-viikon yhteydessä pidettävään seminaariin. SANNA TASKINEN

Suvaitsevaisuus jo lisääntynyt

Zahed näkee, että suvaitsevaisuus on jo lisääntynyt homoseksuaalisuutta kohtaan joissakin arabimaissa kuten Tunisiassa.

- Näin voi tapahtua maissa, joissa koulutustaso nousee. Myös naisten oikeuksia on alettu kunnioittamaan.

Zahed hienotunteisesti kritisoi EU-maita " hieman vaisusta " reagoinnista esimerkiksi joillekin Pohjois-Afrikan maiden niin sanotuille homolaeille.

- Esimerkiksi Algeriassa homoseksuaalisuudesta voi joutua kolmeksi vuodeksi vankilaan. Tuomio voi olla 10 vuotta, jos homoseksuaalisuudesta puhuu julkisesti, Zahed sanoo ja vertaa tilannetta Venäjän niin sanottuihin homopropagandalakeihin.

Hän korostaa, että ongelmien ratkaisemiseksi tarvitaan keskustelua ja vapautumista.

- Se on oikeaa hengellisyyttä, hän toteaa.

Haastattelun aikana hän sanoo useaan otteeseen, ettei islamin pidä rajoittaa vaan sallia ja suvaita.

Vihapuhe vähentynyt

Zahed ja hänen yhteisönsä ovat saaneet osansa vihapuheesta. Etenkin moskeijan avaamisen aikaan uhkauksia tuli paljon. Ei kuitenkaan mitään liian vakavaa, ainakaan hänen oman arvionsa mukaan.

Muutos tapahtui marraskuussa 2015. Tuolloin terroristit iskivät Pariisissa ja useita ihmisiä sai surmansa.

- Näiden iskujen jälkeen Ranskan poliisi otti vihapuheen sosiaalisessa mediassa vakavasti. Se loppui lähes kokonaan, Zahed kertoo.

Nykyisin hän asuu Marseillessa Etelä-Ranskassa. Alueella asuu paljon Pohjois-Afrikasta muuttaneita muslimeja, jotka noudattavat omia perinteitään.

- Heillä on omat yhteisönsä eivätkä he tunne itseään uhatuiksi kuten monet uuden polven muslimit Pariisissa, jotka ovat radikalisoituneet, Zahed sanoo.